מול "אחוזת ראשונים" שברחוב הנחשול בראשון לציון, קיים חניון שבקומה העליונה שלו, תחת כיפת השמיים, מתקיימת פעילות של שבט הצופים בשכונת נווה ים, המונה כ-600 חניכים. לטענת ההורים, המקום הוא פצצה מתקתקת, בשל כבלי חשמל גלויים ובולטים, ארונות כיבוי אש שבורים ללא מטפים או ציוד חירום. בנוסף, מצביעים ההורים על תאורה חלשה וסכנת החלקה במדרגות במיוחד בימי החורף.
"שלוש שנים שאנחנו, הורים לילדי השכונה, פונים לרשות המקומית, למכבי אש ולכל גורם אפשרי אחר, אבל לצערנו אין מענה. מי ייתן את הדין כשיקרה אסון? לא ברור למה מחכים", אומר יורי ברקוב, יו"ר ועד ההורים בבית הספר ויתקין בשכונה.
"הילדים גם נושמים חומרים מסוכנים עם הזפת שעל הגג", מוסיף ברקוב, "בחורף יש הצפות, בקומה השנייה יש נזילות על נקודות חשמל ותאורה, הילדים יכולים ללא ספק להתחשמל, על הגג יש שני מבנים קטנים עם הצללה קטנה שבוודאי לא מספיקה ל-600 ילדים, ובחורף הקשה הזה שאנו עוברים אין אפשרות כלל לעשות שום פעילות במקום. אין שום מבנה ראוי. האם זה מה שמגיע לילדים שלנו?".
עוד טוענים ההורים כי החניון שייך לעיריית ראשון לציון, שאינה לוקחת אחריות, על אף שנעשו פניות בנושא לראש העירייה ולחברי מועצה שונים.
"המבנה שייך לעירייה", אומר ברקוב, "אז למה היא לא לוקחת אחריות? מדובר בדיני נפשות".
מעיריית ראשון לציון נמסר בתגובה: "מבנה הפעילות של הצופים נמצא על הגג. הוא מאושר לפעילות ואין כל חשש להתחשמלות. הפונה מתייחס למקום אחר, לחניון אחוזת ראשונים, שם ישנה רטיבות. לא מתקיימת כל פעילות בחניון והוא אינו תחת אחריותנו".